CELEX: 32010D0331
Language: mt
Date: 2010-06-14 00:00:00
Title: 2010/331/: Deċiżjoni tal-Kummissjoni tal- 14 ta’ Ġunju 2010 dwar l-awtorizzazzjoni għat-tqegħid fis-suq ta’ Ferric Sodium EDTA bħala ingredjent ġdid tal-ikel skont ir-Regolament (KE) 258/97 tal-Parlament Ewropew u tal-Kunsill (notifikata bid-dokument numru C(2010) 3729)

15.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 149/16
            
         DEĊIŻJONI TAL-KUMMISSJONI
   tal-14 ta’ Ġunju 2010
   dwar l-awtorizzazzjoni għat-tqegħid fis-suq ta’ Ferric Sodium EDTA bħala ingredjent ġdid tal-ikel skont ir-Regolament (KE) 258/97 tal-Parlament Ewropew u tal-Kunsill
   (notifikata bid-dokument numru C(2010) 3729)
   (It-test bil-Ġermaniż biss hu awtentiku)
   (2010/331/UE)
   IL-KUMMISSJONI EWROPEA,
   Wara li kkunsidrat it Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti ġodda tal-ikel (1), u partikolarment l-Artikolu 7 tiegħu,
   Billi:
   
               (1)
            
            
               Fl-4 ta’ Settembru 2006 il-kumpanija Akzo Nobel Chemicals GmbH għamlet talba lill-awtoritajiet kompetenti tar-Renju Unit biex tqiegħed il-Ferric Sodium EDTA fis-suq bħala ingredjent tal-ikel ġdid.
            
         
               (2)
            
            
               Fil-11 ta’ Settembru 2006, l-entità kompetenti tal-evalwazzjoni tal-ikel tar-Renju Unit ħarġet l-ewwel rapport tal-istudju tagħha. F’dak ir-rapport waslet għall-konklużjoni li kien hemm l-obbligu ta’ valutazzjoni addizzjonali.
            
         
               (3)
            
            
               Il-Kummissjoni infurmat lill-Istati Membri kollha dwar it-talba fis-27 ta’ Novembru 2006. L-EFSA ntalbet twettaq il-valutazzjoni fit-22 ta’ Diċembru 2006.
            
         
               (4)
            
            
               Fit-26 ta’ Novembru 2009, wara talba mill-Kummissjoni, il-Bord Xjentifiku dwar l-Addittivi tal-Ikel u s-Sorsi tan-Nutrijenti miżjuda mal-Ikel (ANS) adotta opinjoni dwar is-sikurezza tal-Ferric Sodium EDTA. Fl-opinjoni l-EFSA kkonkludiet li l-EDTA ma huwa tal-ebda tħassib għas-sigurtà sakemm il-konsum tal-EDTA ma jaqbiżx il-1.9 mg EDTA għal kull kg tal-piż korporju ta’ kuljum.
            
         
               (5)
            
            
               Ir-Regolament tal-Kummissjoni (KE) Nru 953/2009 tat-13 ta’ Ottubru 2009 dwar sustanzi li jistgħu jiżdiedu għal għanijiet nutrittivi speċifiċi fl-oġġetti tal-ikel għal użi nutrittivi partikolari (2), id-Direttiva 2002/46/KE tal-Parlament Ewropew u tal-Kunsill tal-10 ta’ Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (3) u/jew ir-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta’ vitamini u minerali u ta’ ċerti sustanzi oħra mal-ikel (4) jistabbilixxu dispożizzjoni speċifika għall-użu ta’ vitamini, minerali u sustanzi oħra fl-ikel. L-użu tal-Ferric Sodium EDTA għandu jkun awtorizzat mingħajr preġudizzju għall-ħtiġiet ta’ din il-leġiżlazzjoni. Il-limiti stabbiliti fl-Anness II tad-Deċiżjoni jirrigwardaw esklużivament l-EDTA bħala tali u huma mingħajr preġudizzju għal xi limiti għaż-żieda tal-ħadid fl-ikel. Abbażi tal-valutazzjoni xjentifika, ġie stabbilit li l-Ferric Sodium EDTA hu konformi mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (6)
            
            
               Sabiex jiġi żgurat li t-tfal mhux se jissuperaw il-Konsum Aċċettabbli ta’ Kuljum (ADI) tal-EDTA jidher li jkun xieraq li jiġu stabbiliti limiti għaż-żieda tal-EDTA mal-ikel.
            
         
               (7)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-Ferric Sodium EDTA bħala sors ta’ ħadid kif speċifikat fl-Anness I jista’ jitqiegħed fis-suq fl-Unjoni bħala ingredjent ġdid tal-ikel biex jintuża fl-ikel mingħajr preġudizzju għad-dispożizzjonijiet speċifiċi tar-Regolament (KE) Nru 953/2009, tad-Direttiva 2002/46/KE u/jew tar-Regolament (KE) Nru 1925/2006.
   L-ammont massimu ta’ Ferric Sodium EDTA (espress bħala EDTA anidru) li għandu jintuża fl-ikel huwa stabbilit fl-Anness II.
   Artikolu 2
   L-ispeċifikazzjoni tal-ingredjent il-ġdid tal-ikel awtorizzat b’din id-Deċiżjoni li trid tidher fuq it-tikketta tal-oġġetti tal-ikel li jkun fih dan l-ingredjent għandha tkun “Ferric Sodium EDTA”.
   Artikolu 3
   Din id-Deċiżjoni hija indirizzata lill Akzo Nobel Chemicals GmbH, Kreuzauer Strasse 46, D – 52355 Düren.
   
      Magħmul fi Brussell, l-14 ta’ Ġunju 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  ĠU L 269, 14.10.2009, p. 9.
   
      (3)  ĠU L 183, 12.7.2002, p. 51.
   
      (4)  ĠU L 404, 30.12.2006, p. 26.
   
      ANNESS I
      
         Speċifikazzjonijiet tal-Ferric Sodium EDTA
      
      DESKRIZZJONI
      Il-Ferric Sodium EDTA (ethylenediaminetetraacetic acid) huwa trab kannella fl-isfar, ġieri, mingħajr riħa, b’purità kimika ta’ iktar minn 99 % (w/w). Huwa solubbli fl-ilma.
      
                  Nru CAS
               
               
                  :
               
               
                  18154-32-0 (CAS anidru 15708-41-5)
               
            
                  Formula kimika
               
               
                  :
               
               
                  C10H12FeN2NaO8 * 3H2O
               
            
                  Formula Strutturali
               
               
                  :
               
               
                  
                     
               
            
                  Karatteristiċi kimiċi tal-Ferric Sodium EDTA mingħajr preġudizzju għad-dispożizzjonijiet tar-Regolament (KE)· Nru 953/2009, id-Direttiva 2002/46/KE u/jew Regolament (KE) Nru 1925/2006
               
            
                  pH ta’ soluzzjoni ta’ 1 %
               
               
                  minn 3,5 għal 5,5
               
            
                  Ħadid
               
               
                  minn 12,5 % għal 13,5 %
               
            
                  Sodium
               
               
                  5,5  %
               
            
                  Ilma
               
               
                  12,8  %
               
            
                  Materja organika (CHNO)
               
               
                  68,4  %
               
            
                  EDTA
               
               
                  minn 65,5 % għal 70,5 %
               
            
                  Materjal li ma jinħallx fl-ilma
               
               
                  mhux iktar minn 0,1 %
               
            
                  Nitrilo-triacetic acid
               
               
                  mhux iktar minn 0,1 %
               
            
   
      ANNESS II
      
         Ammonti massimi ta’ Ferric Sodium EDTA (espress bħala EDTA anidru)
      
      
                  Supplimenti tal-ikel (skont id-Direttiva 2002/46/KE)
               
               
                  tfal: 18-il mg f’kull doża ta’ kuljum kif rakkomandat mill-manifattur
               
            
                  adulti: 75 mg f’kull doża ta’ kuljum kif rakkomandat mill-manifattur
               
            
                  Ikel dijetetiku (skont ir-Regolament (KE) Nru 953/2009)
               
               
                  12-il mg ta’ EDTA għal kull 100 g ta’ ikel finali
               
            
                  Ikel imsaħħaħ (skont ir-Regolament (KE) Nru 1925/2006)
               
               
                  12-il mg ta’ EDTA għal kull 100 g ta’ ikel finali